Κρύα ντοματόσουπα με κατίκι
Η ντοματόσουπα είναι μια εύκολη δροσιστική σούπα που παρασκευάζεται από φρέσκες ώριμες ντομάτες και διάφορα μυρωδικά και πάει πολύ με το κατίκι Δομοκού.
6 μεγάλες ώριμες ντομάτες, 3 κουτ. σούπας ελαιόλαδο, 1 ξερό κρεμμύδι, ψιλοκομμένο, 2 σκελίδες σκόρδου, ψιλοκομμένες, 1 κουτ. γλυκού ζάχαρη, 1/2 φλιτζ. τσαγιού φύλλα βασιλικού ή δυόσμου, ψιλοκομμένα (την τελευταία στιγμή, για να μην μαυρίσουν), 250 ml ανθρακούχο νερό ή απλό νερό βρύσης, 2 κουτ. σούπας ξίδι από κόκκινο κρασί ή μηλόξιδο, 6 κουτ. σούπας κατίκι Δομοκού (ή τσαλαφούτι), αλάτι, φρεσκοτριμμένο πιπέρι, μερικές σταγόνες ταμπάσκο (προαιρετικά και ανάλογα τα γούστα και τις αντοχές μας στο καυτερό)
Για την κρύα ντοματόσουπα με κατίκι ξεκινάμε και ξεφλουδίζουμε τις ντομάτες ως εξής: Με ένα μαχαιράκι χαράζουμε χιαστί τη βάση τους και τις βυθίζουμε για μερικά δευτερόλεπτα σε καυτό νερό. Τις βγάζουμε και τις μεταφέρουμε αμέσως σε ένα μπολ με κρύο νερό. Τις ξεφλουδίζουμε (πολύ εύκολα μετά από τη διαδικασία εναλλαγής καυτού-κρύου νερού) και τις κόβουμε στη μέση. Αφαιρούμε τα σπόρια με ένα κουταλάκι, κόβουμε τη σάρκα σε μικρά κομμάτια και τη βάζουμε σε ένα μπολ.Σε ένα αντικολλητικό τηγάνι ζεσταίνουμε το ελαιόλαδο σε μέτρια φωτιά, προσθέτουμε το κρεμμύδι και λίγο αλάτι και το σοτάρουμε για 2 - 3 λεπτά, μέχρι να μαραθεί, αλλά όχι να ροδίσει.Ρίχνουμε το σκόρδο, συνεχίζουμε το σοτάρισμα για άλλο 1 λεπτό το πολύ (ώστε να μην σκουρύνει το σκόρδο και πικρίσει) και ρίχνουμε πασπαλιστά τη ζάχαρη. Ανακατεύουμε μία φορά και αποσύρουμε το σκεύος από τη φωτιά. Αφήνουμε το μείγμα να κρυώσει.Βάζουμε στο μπλέντερ (ή στο μούλτι, σε δόσεις), την σάρκα ντομάτας, το μείγμα του τηγανιού, τον ψιλοκομμένο βασιλικό, το ανθρακούχο νερό ή το νερό βρύσης, αλάτι και πιπέρι και τα πολτοποιούμε καλά, μέχρι να γίνουν λείο μείγμα.Μεταφέρουμε τη σούπα στο ψυγείο, σκεπασμένη και την αφήνουμε για 1 - 2 ώρες για να κρυώσει καλά και να αναμειχθούν τα αρώματα.Λίγο πριν σερβίρουμε, περνάμε τη σούπα από λεπτή σήτα και τη μοιράζουμε σε ατομικά μπολ.Σε κάθε μερίδα προσθέτουμε από μερικές σταγόνες ξίδι, από 1 κουτ. σούπας κατίκι (ή τσαλαφούτι) και, αν θέλουμε, μερικές σταγόνες ταμπάσκο.Με παξιμάδι ή ψωμί της αρεσκείας μας έχουμε ένα ολοκληρωμένο, ελαφρύ γεύμα για όλες τις ώρες.Για πιο χορταστικό αποτέλεσμα φτιάχνουμε και μια απλή τονοσαλάτα με φρέσκο κρεμμύδι, μαϊντανό και λαδολέμονο ή μια απλή ομελέτα στη μέση.Εναλλακτικά, η σούπα αυτή μπορεί να καταναλωθεί ως εναρκτήριο πιάτο σε γιορτινό κάλεσμα.
Ντομάτα,Τυρί